สวัสดีค่าวันนี้จะมาแปะสูตร Chiffon Cake ให้นะคะ สูตรนี้เป็นสูตรญี่ปุ่นนะ สำหรับใครที่ไม่อยากพึ่งพาสารเสริมใดๆ แต่แนะนำให้พึ่งไสยศาสตร์นิดนึงเนาะ เพื่อความเป๊ะปังของ Chiffon Cake ค่า 

สูตรและเทคนิคเอามาจากตำรานะคะ มาจากหลายเล่ม แต่ได้ทดลองทำแล้วคิดว่าโอเค ได้ผลที่ดีงาม 

วัตถุดิบ สำหรับพิมพ์ชิฟฟอนแบบปล่อง ไซส์ 17 CM กิ๊บเลือกใช้เป็นทรงสูง เพราะชอบชิฟฟอนเค้กแบบสูงๆ มีสง่าราศีนิดนุง 

ไข่แดง (เบอร์ 2) 4 ฟอง
น้ำมันคาโนล่า 50 cc
นมสด 60 cc
แป้งเค้ก 70 g
ไข่ขาว (เบอร์ 2) 4 ฟอง
น้ำตาลทราย 60 g

(สูตรนี้ไม่ใส่เกลือ แต่ถ้าอยากได้รสกลมๆ ใส่เกลือสัก 1 g ก็ได้ค่ะ ส่วนวนิลลาจะบีบใส่ไปสักนิดเพิ่มความหอมก็ได้ แต่ไม่ใส่กลิ่นไข่ก็ไม่รบกวนมากค่ะ) 

วิธีทำ (ขออธิบายแบบเรียงลำดับให้ง่ายที่สุดนะคะ) 
1 วอร์มเตา 180  องศาเซลเซียสไว้เลย เพราะชิฟฟอนเค้าผสมเสร็จไวค่า 
2 แยกไข่แดงไข่ขาว เอาไข่แดงใส่โถใหญ่กว่าไข่ขาวได้ เพราะจะเป็นโถไฟนอลที่ส่วนผสมต้องลงไปอยู่ด้วยกัน ส่วนไข่ขาวใส่โถผสมที่จะใช้ตีเมอแรงค์ เลือกให้ใหญ่กว่าปริมาณไข่ขาวนะ เพราะตีแล้วไข่ขาวจะฟู จากนั้นวางพักไว้ถ้าไข่อุณหภูมิห้อง ให้เอาไข่ขาวไปรอในตู้เย็นก่อนได้ค่ะ จะได้ตีเมอแรงค์ได้ง่าย ส่วนไข่แดงวางในอุณหภูมิห้อง 
3 ชั่งวัตถุดิบทั้งหมดใส่ถ้วยแยกไว้ 
4 ร่อนแป้ง 2 รอบ เพื่อความเบาฟู 
5 ตั้งหม้อต้มน้ำให้พอร้อนๆ ไม่ต้องเดือด แล้วปิดแก๊ส
6 นำน้ำมันคาโนล่าและนม (แยกถ้วย) ไปอุ่นในไมโครเวฟให้ได้ 35 องศาเซลเซียส ทั้งนี้ นมจะร้อนไวกว่าน้ำมันนะคะ ถ้าอุ่นพร้อมกัน นมจะร้อนก่อน ให้เอาออกจากไมโครเวฟก่อน 
7 นำโถผสมที่ใส่ไข่แดงไปวางบนหม้อน้ำร้อน ใช้ตะกร้อมือตีให้ไข่แดงแตก วัดอุณหภูมิให้ได้ 35 องศาเซลเซียส แล้วค่อยๆ เทน้ำมันลงไป คนผสมให้เข้ากัน (ไข่แดงที่อุณหภูมิประมาณ 35 องศาเซลเซียส อิมัลซิไฟเออร์จะทำงาน แล้วจะผสมกับน้ำมันได้ง่าย ... ถ้าผสมไม่เข้ากันดี อบเสร็จก้นชิฟฟอนเค้กจะมีถ้ำค่า) 
8 ใส่นมอุ่นลงในโถผสมไข่แดงกับน้ำมัน ผสมให้เข้ากันด้วยตะกร้อมือ (เป็นฟองได้นะ) จากนั้นให้ร่อนแป้งใส่ลงไป (ร่อนเป็นรอบที่ 3 แล้วนะทุกคน) ใช้ตะกร้อมือผสมให้เข้ากัน แล้ววางพักไว้อย่างใจเย็น 
9 หันกลับมาที่ไข่ขาว ใช้ Handmixer ไฟฟ้า ตีไข่ขาว เริ่มจากสปีดต่ำๆ ก่อน แล้วสามารถปรับเป็นสปีดกลางๆ ค่อนไปทางสูงได้ ให้เป็นฟองที่เริ่มๆ จะละเอียด แล้วแบ่งใส่น้ำตาลลงไป (แบ่งเป็น 2 รอบ) ตีจนเริ่มเป็นโฟมละเอียด แล้วใส่น้ำตาลที่เหลือลงไป ตีต่อให้ได้ยอดเกือบๆ จะแข็ง (ถ้าชอบชิฟฟอนตัวไม่สูงแต่เนื้อละเอียดให้ตีได้ยอดอ่อนนะคะ) 
(สำหรับเรื่องสปีดของ Handmixer ถ้ายังตีเมอแรงค์ไม่ชำนาญ ไม่มั่นใจ ใช้สปีดกลางๆ ค่อยๆ ดูกันไปก็ได้ค่ะ กันพลาด) 
10 เมื่อเมอแรงค์ได้ระดับที่เราต้องการแล้ว ก็ตักเมอแรงค์ใส่โถผสมส่วนไข่แดงที่พักไว้ แบ่งตักใส่สัก 3-4 รอบ จากนั้นให้ผสมแบบเบามือ (ตะล่อม) กิ๊บใช้ตะกร้อมือผสมค่ะ รู้สึกว่าจะรักษาโฟมเมอแรงค์ได้ดี และใช้เวลาผสมไม่นาน เมื่อผสมเสร็จให้ใช้พายยางปาดดูก้นโถผสมอีกทีว่าไข่แดงยังนอนก้นไหม ถ้ายังนอนก้น ผสมให้เข้ากัน 
11 เทแบทเทอร์ที่ผสมเสร็จลงในพิมพ์ ถ้าเทแล้วเหลวๆ วอลุ่มของชิฟฟอนเค้กจะน้อย ถ้ามีความข้นๆ โฟมๆ วอลุ่มจะเยอะหน่อย อบแล้วหน้าจะแตกๆ เป็นดอกไม้บานตามสไตล์ญี่ปุ่นค่ะ 
12 เคาะพิมพ์แล้วหาไม้ปลายแหลมๆ มาวนๆ ไล่ฟองอากาศให้หมด (จริงๆ ก็ไม่หมดหรอกนะ) จากนั้นตามสไตล์ญี่ปุ่น เราก็จะเอาพายยางปาดแบทเทอร์ที่เทแล้วให้ขึ้นมาที่ขอบพิมพ์ 
13 นำเข้าอบ 180 องศาเซลเซียสประมาณ 23-25 นาที เราจะเช็กสุกด้วยการเอามีไปกดเบาๆ ที่หน้าเค้กที่อบครบเวลา ถ้าผิวตึงๆ แล้วก็เอาออกได้ ซึ่งจุดนี้มือใหม่จะงงเล็กน้อยค่ะ เพราะไม่แน่ใจว่าสุกไหม 
(ถ้าอบนานไป ผิวด้านข้างของชิฟฟอนเค้กจะแห้ง เอาออกจากพิมพ์ยาก ผิวขาด ถ้าอบแล้วยังมีความชื้น แบบอบรองน้ำผิวด้านข้างของชิฟฟอนเค้กจะชื้นๆ หลุดออกจากพิมพ์ง่าย อันนี้แล้วแต่ชอบ ต้องลองทำบ่อยๆ นะคะ) 
14 อบเสร็จเอาพิมพ์เคาะๆ กับโต๊ะให้เซตตัว (ตอนนี้เค้กจะยุบลงเล็กน้อยไม่ต้องตกใจ) แล้วให้คว่ำพิมพ์ลง วางพิมพ์ที่คว่ำกับตะแกรง หรือเป็นก้นแก้วก็ได้ค่ะ วางพักให้เย็นสนิท แล้วใช้มีดบางๆ แซะขอบพิมพ์ เพื่อเอาเค้กออกมา (ถ้าเทคนิคไทยจะเอามือเคาะๆ พิมพ์ ตัวเค้กจะร่อนออกมา ผิวจะขาวๆ แต่ทางนี้ไม่ชอบ ชอบให้มีเปลือกสีน้ำตาลติดมาด้วยค่ะ สวยดี) 

ใดๆ อยากบอกว่า ถ้าทำรอบแรกๆ ไม่สำเร็จ ไม่ต้องคิดมากนะคะ ให้ฝีกไปเรื่อยๆ คอยสังเกต แล้วเราจะจับจุดได้ค่า กิ๊บก็ใช้เวลาพอสมควรกับการทำชิฟฟอนเค้กพิมพ์ปล่อง 

#breadtimestory